作者：陈人杰
词牌/韵律：沁园春

paragraphs: 五彩云中，群玉峰头，是吾故乡。
为瑶池侍宴，偶违酒令，玉皇降敕，谪作诗狂。
桧柏风姿，山林气象，未到中年先老苍。
西湖路，尽留连光景，傲睨冰霜。
东窗。
翦烛焚香。
剩满引梅花进寿觞。
梦群仙相庆，烹炮麟凤，十洲同往，骖翳鸾凰。
约向人间，尽偿吟债，依旧乘风来帝旁。
如今未，且百年管领，橘绿橙黄。